b'\n_START_ARTICLE_\nUtva\n_START_PARAGRAPH_\nUtva (srbsko: divja raca) je tovarna \xc5\xa1portnih in u\xc4\x8dnih letal v Pan\xc4\x8devu (Srbija). Tovarno so ustanovili 5. junija 1937 kot Jadralno dru\xc5\xa1tvo Utva-Zemun. Kot jadralno dru\xc5\xa1tvo so zgradili jadralni letali Vrabac (vrabec) in \xc4\x8cavka (kavka)._NEWLINE_Ime so 28. marca 1939 spremenili v Fabrika Aviona UTVA-Beograd. Leta 1940 so podjetje iz Beograda preselili v Pan\xc4\x8devo in ga preimenovali v Fabrika Aviona UTVA-Pan\xc4\x8devo. Od novembra 1944 do junija 1946 so ga obnovili, od tedaj pa so proizvajali jadralna letala tipa Vrabac, \xc4\x8cavka, Orlik (orli\xc4\x8d) in \xc5\xa0eva (\xc5\xa1krjanec). Leta 1947 so za\xc4\x8deli izdelovati jadralni letali Jastreb in \xc5\xbddral (\xc5\xbeerjav), ter tudi prvo motorno letalo Trojka._NEWLINE_Skupaj so izdelali ve\xc4\x8d kot 900 zrakoplovov. Leta 1996 so tovarno zdru\xc5\xbeili s tovarno Lola iz \xc5\xbdeleznika, tako da zdaj posluje pod imenom Lola-Utva. Med napadi zveze NATO na ZRJ leta 1999 je bila tovarna resno po\xc5\xa1kodovana, v naslednjih letih pa spet obnovljena._NEWLINE_Slovenska 15. brigada vojnega letalstva SV je bila ustanovljena leta 1991 s petimi helikopterji razli\xc4\x8dnih tipov in lahkimi \xc5\xa1olskimi letali Utva-75. MORS je letala vrste Utva v maju 2005 prepustil v upravljanje Letalski zvezi Slovenije, ki jih je razdelila aeroklubom, vendar so zaradi visokih stro\xc5\xa1kov vzdr\xc5\xbeevanja po razpadu SFRJ ve\xc4\x8dinoma na tleh.'